Få overblikket over aftalen om bilafgifter i bunden af artiklen.

I en ny aftale sænkes afgifter på biler. Samtidig sænkes prisen over Storebælt, oplyser Kristian Jensen.

Regeringen og Dansk Folkeparti er blevet enige om en ændring af registreringsafgiften. Det oplyser regeringen efter afsluttende forhandlinger med Dansk Folkeparti.

Aftalen betyder, at den lave afgiftssats sænkes fra 105 procent til 85 procent.

Der vil fortsat være en knækgrænse for, hvornår der skal betales den højere afgift på 150 procent. Men knækket ændres fra 106.600 kroner til 185.000 kroner.

Den værdibaserede afgift vil blive sammenholdt med bilernes miljøpåvirkning og sikkerhedsudstyr. Det betyder. at mikrobiler og de dyreste biler, er de biltyper, der bliver sænket mindst i pris.

Aftalens vinderbiler er de såkaldte mellemklasse biler.

»90 procent af alle biler, der bliver indregistreret vil ligge på den lave afgiftssats,« siger finansminister Kristian Jensen (V) om aftalen.

Han oplyser også, at der er opnået en aftale om et tredje spor over den fynske motorvej, samt at prisen sænkes over Storebæltsbroen.

»Aftalen er finansieret, ved at der er lavet en vejafgift a la den tyske model, således at udenlandske bilister også er med til at betale,« siger Kristian Jensen.

Regeringen havde inden aftalen blev indgået ønsket at sænke registreringsafgiften fra 150 procent til 100, men det ville Dansk Folkeparti ikke være med til.

Dermed bliver aftalen om registreringsafgiften væsentlig mindre, end det regeringen tidligere lagde op til.

Forhandlingerne om registreringsafgiften har stået på i ugevis, hvilket har fået salget af biler til at gå i stå.

Torsdag blev der lagt ekstra pres på regeringen, da alle fem partier til venstre for regeringen tilbød at indgå en aftale med Dansk Folkeparti.

Aftalen skulle baseres på DF's ønske om en teknisk registreringsafgift med udgangspunkt i bilernes miljøhensyn og sikkerhed.

Tidligere på ugen lød det også fra Dansk Folkeparti, at en aftale skulle falde på plads indenfor to uger – ellers ville partiet slet ikke være med omlægge afgifterne.

OVERBLIK: Her er aftalen om lavere afgifter Regeringen vil blandt andet finansieret lavere afgifter ved at stramme leasingaftaler og indføre vejafgift. Regeringen og Dansk Folkeparti har landet en aftale om bilafgifter. Her får du overblik over aftalen. Sådan ændres bilafgifterne: * Den lave afgiftssats sænkes fra de nuværende 105 procent til 85 procent. * Den høje sats fastholdes på de nuværende 150 procent, men grænsen for, hvornår den høje sats træder i kraft, det såkaldte skalaknæk, hæves markant fra de nuværende 106.600 kroner til 185.000 kroner. * Foruden den generelle nedsættelse øges det eksisterende fradrag i registreringsafgiften for de sikreste biler fra de nuværende 2000 kroner til fremover 8000 kroner. * Fradraget gives til biler, der opnår de maksimale fem stjerner i den internationale sikkerhedstest Euro NCAP. * Afgiftstillægget for biler med dårlig brændstoføkonomi øges fra i dag 1000 kroner til 6000 kroner, mens grænsen for, hvornår en bil opnår fradrag for god brændstoføkonomi øges for både benzin- og dieselbiler. Foruden aftalen om bilafgifter, er der indgået aftale om følgende: * Den fynske motorvej mellem Nørre Aaby og Odense Vest udvides med et tredje spor. * Taksterne for at passere Storebælt skal sænkes gradvist, så der skæres en fjerdedel af prisen. Her finder regeringen pengene:



* Leasingreglerne skal strammes. * Der skal også fastsættes et loft over den afgiftsmæssige fordel, der kan opnås som følge af, at eksempelvis flåderabatter kan indregnes i den afgiftspligtige værdi ved indregistrering af nye køretøjer. * Den årlige grønne ejerafgift forhøjes også med 500 kroner, samtidig med at der indføres nye trin. Forhøjelsen gælder kun for biler, som bliver indregistreret efter lovforslagets fremsættelse den 3. oktober 2017. * Regeringen og Dansk Folkeparti er endvidere enige om at indføre periodebaserede vejafgifter i Danmark for person- og varebiler. Der er tale om ordning efter tysk forbillede. * Danske bilister kompenseres i gennemsnit for vejafgiften gennem lavere øvrige bilafgifter. Dette tiltag indrettes således, at den tilvejebringer et provenu på 0,3 milliarder kroner fra 2020. Kilder: Finansministeriet /ritzau/

/ritzau/